દરિયો પોતાના કિનારે થતા જીંદગીના આવા અનેક ખેલોને રોજ માણતો હશે. કોઈ વખત પોતાની સામે કલાકોથી તાકીને બેઠેલા કોઈ કવિની રચના કેવી થઈ હશે તે જાણવા તલપાપડ થતો હશે, તો કંયારેક દીકરાએ તરછોડેલ ઘરડા મા-બાપ જયારે વાતો કરતા કરતા અનાયાસ જ કિનારે માટીનો ઢગલો કરીને ઘર બનાવી દેતા હશે ત્યારે દરિયો આ માવજત સાચવવા કિનારાથી દૂર ચાલ્યો જતો હશે. કંઈ કેટલાય અઠંગ પ્રેમીઓની સુંવાળી વાતો દરિયાએ મોજાના કાન સરવા કરી સાંભળી હશે જ! એને મન આ બધું રોજનું થયું, પણ આજે દરિયાએ કંઈક અજુગતુ જોયું. આજે ચાલુ દિવસ એટલે કિનારે શનિ-રવિ જેવી ભીડ નહીં. ત્યાં અચાનકજ બત્રીસેક વર્ષનો એક યુવાન ઉતાવળમાં દોડતો આવ્યો. કપડાં જોઈને લાગતું કે જાણે હમણાં જ તેનો એક્સિડન્ટ થયો હોય. જમણા ઢીંચણમાં ખૂબ છોલાયું છે અને કાનની પાછળના ભાગમાં પણ સારું એવું વાગ્યું હોય તેમ લાગે છે પણ વર્તણુકમાં ક્યાંય વાગ્યું હોય તેમ નથી લાગતું. ઉપરથી એને તો ચિંતા હતી કે ક્યાંક મોડો ના પડી જઉં.